আওয়ামী লীগ সূত্র জানায়, ডিসেম্বরের আগে নির্বাচনের বিষয়ে সরকার সংবিধানের আলোকেই কৌশলী অবস্থান নিতে পারে। দশম জাতীয় সংসদ নির্বাচন হয়েছিল ২০১৪ সালের ৫ জানুয়ারি। আর ১২ জানুয়ারি বর্তমান সরকার গঠিত হয়। সংবিধান অনুযায়ী ২০১৯ সালের ১১ জানুয়ারির আগের ৯০ দিনের মধ্যে একাদশ সংসদ নির্বাচনের বাধ্যবাধকতা আছে। সে হিসেবে অক্টোবরের দ্বিতীয় সপ্তাহের পর যেকোনো দিন নির্বাচন অনুষ্ঠিত হওয়ার সম্ভাবনাও রয়েছে। তবে সংসদীয় গণতান্ত্রিক ব্যবস্থায় প্রধানমন্ত্রীর অনুরোধে, রাষ্ট্রপতি নির্বাচন কমিশনকে যেকোনো সময় নতুন নির্বাচন আয়োজনের নির্দেশ দিতে পারেন। শিক্ষা মন্ত্রণালয়ের রুটিন অনুযায়ী এইচএসসি পরীক্ষা শেষ হবে আগামী ১৩ মে। আর ১৮ জুন শুরু হতে পারে পবিত্র রমজান। মাঝের এই সময়টাতেও একাদশ সংসদ নির্বাচন অনুষ্ঠানের সম্ভাবনা রয়েছে।